Ánægjuleg niðurstaða - raforkulagafrumvarp í klemmu Prófkjör okkar sjálfstæðismanna í Reykjavík heppnaðist vel . Alls kusu 7159 , ég hlaut 3785 atkvæði í 1. til 3. sæti og samtals 5765 atkvæði . Keppinautar mínir um 3. sætið voru tveir , Sólveig Pétursdóttir og Pétur Blöndal . Pétur hlaut samtals 1753 atkvæði í 1. til 3. sæti en Sólveig 1421 atkvæði , Pétur hlaut 4. sætið og Sólveig 5 . Ég gleðst yfir niðurstöðunni og er þakklátur öllum , sem lögðu mér lið . Þeir Hafsteinn Þór Hauksson kosningastjóri og Hrafn Þórisson önnuðust kosningaskrifstofuna fyrir mig að Sætúni 8 og þangað lagði fjöldi fólks leið sína , en við skipulögðum ekki neinar sérstakar hringingar . Ég sendi eitt dreifibréf til allra á kjörskrá , skrifaði greinar í blöð og auglýsti í DV og Morgunblaðinu . Auk þess var vefsíðan mín endurhönnuð og með auglýsingu á www.mbl.is var fólki gert kleift að tengjast þaðan beint á vefsíðuna mína . Vegna breytinganna á síðunni raskaðist hin daglega mæling á heimsóknum á síðuna , svo að ég veit ekki , hvaða áhrif auglýsingin á mbl.is hafði á heimsóknir . Póstkerfið er ekki enn komið í framtíðarhorf í nýja umhverfinu , svo að um þessar mundir er ekki unnt að skrá sig af póstlistanum . Ég heyri í fréttum , að lagt er út af stöðu kvenna á framboðslistunum í Reykjavík og meðal annars leitað til Auðar Styrkársdóttur , sem leggur Sjálfstæðisflokknum yfirleitt ekki gott orð og virðist hún hafa áhyggjur af því , að kjósendur í prófkjörinu hafi ekki lagt konum nægilega öflugt lið . Mér finnst sérkennilegt , þegar rætt er um niðurstöðuna í prófkjörinu , eins og við frambjóðendur ráðum því , hvernig við röðumst á lista ? svo er auðvitað ekki , því að kjósendur gera það með atkvæði sínu . Frambjóðendur eru einstaklingar , sem bjóða sig fram á jafnréttisgrunni og leita hver með sínum hætti stuðningi kjósenda , sumir meira að segja með það sem megináherslu , að þeir séu þó fremri en aðrir , af því að þeir séu á ákveðnum aldri , þessu kyni en ekki hinu og jafnvel í háum embættum eða úr einhverri starfstétt , hafi eigin skoðun og svo framvegis . Niðurstöðunni ráða kjósendur og líklega er undantekning , að nokkrir tveir kjörseðlar séu eins . Góð endurnýjun verður í þingflokknum með þremur ungum körlum . Árangur Sigurðar Kára Kristjánssonar er bestur . Hann náði 7. sæti . Guðlaugur Þór Þórðarson hlaut 6. sæti , sem auðvitað er einnig mjög góður árangur . Guðlaugur Þór er hins vegar ekki í sínum fyrstu kosningaátökum meðal sjálfstæðismanna í Reykjavík eins og Sigurður Kári og Guðlaugur Þór hefur verið borgarfulltrúi í fjögur ár , auk þess að hafa verið varaþingmaður 1995 til 1999 á Vesturlandi . Birgir Ármannsson er vel að sínu sæti kominn . Það rættist ekki , að hörð barátta þessara nýju mann myndi koma þeim í koll . Raforkulagafrumvarp í klemmu Í vikunni ritaði ég grein í Morgunblaðið um nauðsyn þess að brjóta raforkulagafrumvarp upp í tvö frumvörp . Annars vegar yrði kynnt með sérstöku frumvarpi , hvað þyrfti að lögfesta hér til að standast kröfur vegna aðildar okkar að evrópska efnahagssvæðinu . Hins vegar yrði lagt fram frumvarp að heildarlöggjöf um raforkumál . Ég skrifaði greinina eftir að hafa hlýtt á útlistanir embættismanna iðnaðarráðuneytisins á frumvarpinu , sem iðnaðarráðherra vill endurflytja á alþingi , en á síðustu dögum þings sl. vor kom þetta frumvarp fram og fylgdi ráðherra því úr hlaði í lok næturfundar . Lá svo mikið við að koma málinu fyrir þingið , vegna þess að ráðherrann segir Íslendinga eiga á hættu að sæta ámæli eftirlitsmanna í Brussel , sem eiga að tryggja virðingu fyrir EES-samningnum . Vandinn í málinu er sá , að frumvarpið segir ekkert um það , hvað er heimasmíð sérfræðinga iðnaðarráðuneytisins og hvað leiðir af Evrópuréttinum . Þingmenn eru alls ekki ánægðir með frumvarpið , en vilja ekki sitja undir því að brjóta samninga við aðrar þjóðir , sem þeir hafa samþykkt . Svara þarf þeirri spurningu með skýrum hætti , hvort frumvarpið er með þeim ágöllum , sem valda óánægju þingmanna vegna Evrópuréttarins eða ekki . Af svargrein eftir iðnaðarráðherra í Morgunblaðinu við athugasemdum mínum ræð ég , að embættismenn iðnaðarráðuneytisins treysti sér ekki til að semja sérstakt frumvarp , sem byggist einungis á Evrópuréttinum . Verður málið því áfram í þeirri spennu , sem það er núna . Er þetta undarlegt , svo að ekki sé meira sagt , eins og sú skoðun ráðherrans , að ég megi ekki setja fram skoðun á málinu , andsnúna ráðherranum , af því að ég hafi á sínum tíma setið í ríkisstjórn , þegar þetta mál var reifað þar , áður en ráðherrann lagði það fram á alþingi . Mín almenna afstaða til afgreiðslu mála í ríkisstjórn er sú , að einstakir ráðherrar fyrir utan forsætisráðherra , eigi ekki að vera að hlutast til um málefni á verksviði annarra ráðherra . Ríkisstjórnin er ekki fjölskipað stjórnvald , heldur er hver ráðherra ábyrgur fyrir sínum málaflokki . Mál eru ekki leidd til lykta í ríkisstjórn með atkvæðagreiðslu . Þingflokkar og alþingi eru allt annars konar vettvangur og þar er tækifæri til að hreyfa sjónarmiðum sínum og reifa þau á flokkspólitískum forsendum . Hefð er fyrir því , að ráðherrar snúist ekki gegn frumvörpum meðráðherra sinna innan þingflokka . Ég er ekki bundinn af slíku , eftir að ég hvarf úr ríkisstjórn . Hver maður lítur einnig á mál frá sjónarhóli sínum á hverjum tíma og nú þarf ég að sinna orkumálum í fyrsta sinn og huga að stefnu þar og framkvæmd hennar . Þess vegna hef ég kynnt mér raforkulagafrumvarpið sérstaklega og myndað mér ofangreinda skoðun um það , hvernig standa beri að málinu . Ef iðnaðarráðherra kýs að haga málum á þann veg , að taka ekki mið af því , sem þingflokkar ríkisstjórnarinnar segja um raforkulagafrumvarpið , er borin von , að þingið afgreiði málið . Staðan er ekki flóknari en það , hvað sem líður eftirlitsmönnunum í Brussel .